Diari Oficial de la Generalitat Valenciana


Sumari del DOGV 4265, del 06-06-2002 (2002/5907)

ORDE de 27 de maig de 2002, de la Conselleria de Medi Ambient, per la qual s'establix un règim de subvencions destinades a la realització d'activitats per a la difusió de mesures de prevenció d'incendis forestals dirigides al sector agrari i es convoca la concessió d'ajudes per a l'exercici de 2002.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4265

Data del DOGV
:   06-06-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/5907


Data del document
:   27-05-2002

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * lluita contra incendis

ORDE de 27 de maig de 2002, de la Conselleria de Medi Ambient, per la qual s'establix un règim de subvencions destinades a la realització d'activitats per a la difusió de mesures de prevenció d'incendis forestals dirigides al sector agrari i es convoca la concessió d'ajudes per a l'exercici de 2002. [2002/X5907]
  
El Reglament (CE) número 1.257/1999 del Consell, sobre primes al desenvolupament rural, incidix en els principis que van inspirar la reforma de la política agrícola comuna de 1992 en el sentit d'accentuar la vessant mediambiental de les actuacions en les zones rurals, però sense oblidar a la seua vegada que la política de desenvolupament rural ha de tindre com a objectiu restablir i reforçar la competitivitat i contribuir així al manteniment i creació d'ocupació en les esmentades zones.
  
Igualment, el Reglament referix la necessitat d'establir mesures relatives a la protecció front a incendis de les zones classificades amb un risc alt o mitjà d'incendis forestals de conformitat amb el Reglament (CEE) número 2.158/92 del Consell, de 23 de juliol de 1992, relatiu a la protecció dels boscos comunitaris contra els incendis.
  
La Llei 3/1993, Forestal de la Comunitat Valenciana, en l'article 55, establix que correspon a l'administració de la Generalitat Valenciana la planificació, coordinació i execució de les mesures i accions necessàries per a la prevenció i lluita contra els incendis forestals, conjuntament amb la resta d'administracions i en col·laboració amb els particulars.
  
La conservació dels valors mediambientals del nostre territori és un dels objectius prioritaris de la societat, per la qual cosa existix per part de les diferents associacions i sindicats agraris una inquietud per participar en activitats que contribuïsquen al desenvolupament d'actituds positives fins al nostre patrimoni forestal i en especial la seua defensa front als incendis.
  
El foment de la participació ciutadana en les tasques de promoció i protecció de les forests és un dels objectius de la Llei 3/1993, Forestal de la Comunitat Valenciana.
  
En la seua virtut, a proposta de la Direcció General de Recursos Forestals i de conformitat amb el que disposa l'article 35 de la Llei 5/1983, de 30 de desembre, de Govern Valencià, i l'article 47.3 del text refós de la Llei d'Hisenda Pública de la Generalitat Valenciana, aprovada per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Establir un règim de subvencions destinades a la realització d'activitats per a la difusió de mesures de prevenció d'incendis forestals dirigides al sector agrari amb càrrec al capítol IV de la secció 14, Conselleria de Medi Ambient; servici 04, Direcció General de Recursos Forestals; programa 442.40, Restauració i Protecció dels Recursos Naturals, línia T4824000 dels pressuposts de la Generalitat Valenciana, la dotació de la qual estarà en funció de l'assignació que per a este règim de subvencions establisquen les corresponents lleis de pressuposts.
  
Segon
  
Aprovar les bases per les quals es regirà el present règim de subvencions i que figuren com a annexos a esta orde.
  
Tercer
  
La convocatòria de subvencions, establerta en esta orde amb caràcter general, es farà pel procediment anticipat, d'acord amb l'Orde del 26 de setembre de 1994, de la Conselleria d'Economia i Hisenda, per la qual cosa la concessió estarà condicionada a l'existència en el pressupost de l'exercici següent de crèdit suficient i adequat.
  
Quart
  
En tot el no regulat en esta orde, s'estarà al que disposa el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, i el Reial Decret 152/1996, de 6 de febrer.
  
DISPOSICIONS TRANSITÒRIES PER A L'SVU 7382
  
Primera
  
Les subvencions corresponents a l'exercici 2002, podran ser sol·licitades en el termini de trenta dies hàbils, des de la publicació de la present orde en el Diari Oficial de la Generalitat Valenciana.
  
Segona
  
Les despeses que origine l'aplicació de la present orde en l'exercici 2002 es farà amb càrrec als Pressuposts de la Generalitat Valenciana per a l'any 2002, amb un import global de 36.060 euros.
  
DISPOSICIONS FINALS
  
Primera
  
Per al desenvolupament i execució del que disposa la present orde, es faculta el director general de Recursos Forestals de la Conselleria de Medi Ambient per a dictar les resolucions necessàries per a la seua aplicació.
  
Segona
  
Es delega en el director general de Recursos Forestals de la Conselleria de Medi Ambient l'autorització del pagament de les primes contemplades en esta orde.
  
Tercera
  
Esta orde entrarà en vigor el sendemà d'haver sigut publicada en el Diari Oficial de la Generalitat Valenciana.
  
Quarta
  
Contra la present orde, que posa fi a la via administrativa, es podrà interposar recurs contenciós administratiu en el termini de dos mesos, a comptar des del sendemà d'haver sigut publicada, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí de la interposició del recurs potestatiu de reposició davant la Conselleria de Medi Ambient en el termini d'un mes des del sendemà d'haver sigut publicada, d'acord amb el que disposen els articles 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de disposicions concordants.
  
València, 27 de maig de 2002
  
El conseller de Medi Ambient,
  
FERNANDO MODREGO CABALLERO
  
ANNEX I
  
Bases per les quals es regula el règim de subvencions destinades a la realització d'activitats per a la difusió de mesures de prevenció d'incendis forestals dirigides al sector agrari
  
Primera. Beneficiaris
  
Podran sol·licitar les subvencions recollides en esta orde les associacions agràries i sindicats agraris, legalment constituïts, que tinguen el seu àmbit d'actuació, totalment o parcialment, a la Comunitat Valenciana.
  
Segona. Objecte i àmbit d'actuació
  
Serà objecte de subvenció l'execució de projectes d'activitats per a la difusió de mesures de prevenció d'incendis forestals dirigides al sector agrari. Estes activitats es podran desenvolupar al llarg de tot l'any natural per al qual sol·licita la subvenció.
  
Els projectes d'activitats podran ser l'àmbit local, comarcal, provincial o autonòmic.
  
Tercera. Quantia de les subvencions
  
Les subvencions podran finançar fins al 100% de l'execució del projecte d'activitats, sent l'ajuda màxima a rebre per cada projecte de 6.500 euros, podent cada entitat presentar un projecte com a màxim per convocatòria.
  
L'import de les subvencions regulades per la present orde en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat.
  
Quarta. Sol·licituds i documentació
  
1. Les sol·licituds es formalitzaran en instància degudament complimentada, segons model recollit a l'annex II.
  
2. Els interessats presentaran les sol·licituds en el Registre General de la Conselleria de Medi Ambient, en els seus servicis territorials, o qualsevol altra forma de les previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació de sol·licituds serà des de l'1 al 30 de novembre de l'any anterior al de la realització del projecte d'activitats.
  
4. Junt amb la sol·licitud de la subvenció, el sol·licitant haurà de presentar:
  
a) Fotocòpia compulsada del codi d'identificació fiscal.
  
b) Còpia compulsada dels estatuts de l'entitat o escriptura de constitució o qualsevol altre document admissible de dret que ho acredite.
  
c) Certificació de l'acta on conste acord de sol·licitar la subvenció i nomenament del representant de l'entitat per a realitzar la gestió.
  
d) Acreditació de la titularitat de les dades bancàries per al pagament de la subvenció, mitjançant el document normalitzat de la Conselleria de Medi Ambient.
  
e) Per a les persones jurídiques no exonerades del compliment del que establix l'Orde de 30 de maig de 1996, de la Conselleria d'Economia i Hisenda, certificació d'estar al corrent de les seues obligacions tributàries i amb la Seguretat Social.
  
f) Memòria i pressupost desglossat del projecte d'activitats.
  
g) Declaració, si és procedent, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte.
  
5. L'admissió a tràmit d'una sol·licitud de subvenció no generarà cap compromís de concessió d'aquella.
  
6. No seran admeses aquelles sol·licituds que no s'ajusten al model indicat.
  
Cinquena. Esmena d'errades
  
Quan la sol·licitud no reunisca els requisits o no s'acompanye la documentació que requerix la base quarta, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es requerirà al sol·licitant perquè en el termini de 10 dies esmene la falta o acompanye els documents preceptius, amb indicació que, si no ho fera així, se'l tindrà per desistit de la seua petició.
  
Sisena. Valoració i tràmit
  
La valoració i selecció dels expedients es realitzarà per una comissió avaluadora, composta per:
  
- El director general de Recursos Forestals en qualitat de president.
  
- El cap d'àrea de Recursos Forestals.
  
- Un representant de cada una de les direccions territorials de la Conselleria de Medi Ambient.
  
- Un representant de la Secretaria General Administrativa de la Conselleria de Medi Ambient.
  
- Un representant del Servici de Prevenció d'Incendis Forestals.
  
Per a la concessió de subvencions, la comissió haurà de tindre en compte els següents criteris de valoració, en orde de preferència:
  
a) Interés de les activitats proposades.
  
b) Valoració de les activitats realitzades en anteriors convocatòries.
  
c) La realització d'activitats en l'àmbit d'Espais Naturals Protegits o en àrees de protecció dels seus impactes.
  
d) La realització d'activitats en zones d'alt risc d'incendis forestals, derivat d'algun tipus d'activitat agrària negligent.
  
e) Qualitat del projecte i grau d'adequació entre les despeses previstes i els objectius perseguits pel projecte.
  
f) La coordinació de les activitats proposades amb altres grups o entitats.
  
La Comissió avaluadora realitzarà d'ofici totes aquelles actuacions que estime necessàries per a la determinació, coneixement i comprovació de les dades en virtut dels quals s'ha de pronunciar la resolució.
  
D'acord amb els esmentats criteris, la comissió avaluadora, proposarà les sol·licituds estimades i l'import a concedir a cada beneficiari.
  
Una vegada formalitzats els actes d'instrucció corresponents, la comissió elevarà al conseller de Medi Ambient, la proposta de concessió de les subvencions, la qual contindrà les sol·licituds desestimades i el motiu de la desestimació, les sol·licituds estimades i l'import de la subvenció concedit.
  
La resolució dictada pel conseller de Medi Ambient serà publicada en el Diari Oficial de la Generalitat Valenciana. La resolució serà també notificada als interessats.
  
El termini màxim per a resoldre les sol·licituds de subvencions serà de tres mesos comptant a partir de la publicació de l'Orde anual de quanties. Transcorregut l'esmentat termini sense que haguera recaigut resolució s'entendrà desestimada la sol·licitud en els termes prevists en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Els beneficiaris de les subvencions podran renunciar expressament a estes en el termini d'un mes a partir del sendemà de la notificació de la resolució de concessió.
  
Setena. Obligacions dels beneficiaris
  
Tots els beneficiaris hauran d'acceptar la supervisió de les activitats per part de la Conselleria de Medi Ambient, en especial l'exercida a través dels tècnics responsables, als quals s'haurà de comunicar de manera prèvia l'inici i finalització de les activitats, mitjançant actes elaborades per a tal fi. Les dites actes seran adjuntades a l'expedient, sent requisit previ a la percepció de la subvenció concedida.
  
Així mateix, hauran d'acceptar de manera expressa les obligacions recollides en els apartats següents:
  
1. Acceptar les normes fixades en esta convocatòria, així com aquelles que la Direcció General de Recursos Forestals establisca per al seu desenvolupament i seguiment.
  
2. Nomenar un director tècnic del projecte, que se convertirà en interlocutor vàlid amb la Conselleria de Medi Ambient en tot el que està relacionat amb el desenvolupament del projecte, havent-se de comunicar per escrit este nomenament.
  
3. Comunicar per escrit les modificacions que es produïsquen en el desenvolupament del projecte subvencionat.
  
4. Presentar, una vegada acabades les activitats, una memòria que contemple la totalitat del projecte realitzat i els resultats aconseguits, estructurada en els apartats següents: presentació, descripció de les activitats, mitjans humans i materials emprats, pressupost final i avaluació global i impressions.
  
5. Admetre la presència del personal designat per la Conselleria de Medi Ambient per a supervisar les activitats.
  
6. Qualsevol anunci, material imprés o publicació de l'activitat, així com qualsevol altre material de difusió utilitzat haurà de comptar amb l'autorització prèvia de la Conselleria de Medi Ambient, fent constar en estes, si escau, com també en les publicacions resultants dels treballs, que han sigut realitzats amb una subvenció d'esta conselleria.
  
7. El sotmetiment a les actuacions de control financer en relació amb la subvenció concedida que corresponen a la Intervenció General de la Generalitat Valenciana.
  
8. Comunicar per escrit a la Conselleria de Medi Ambient de l'obtenció de qualsevol altra ajuda o subvenció per a la mateixa finalitat, procedent de qualssevol altres administracions o ens públics.
  
Huitena. Cobrament de les subvencions
  
Per al cobrament de la subvenció, el beneficiari haurà de presentar, abans de l'1 de novembre de cada any, sol·licitud de pagament adreçada a la Direcció Territorial de la Conselleria de Medi Ambient que corresponga, segons model d'instància que s'adjunta a l'annex III d'esta orde, adjuntant la memòria final de les activitats realitzades i els justificants de despeses de l'activitat d'acord amb el que recull la base novena.
  
Les persones jurídiques no exonerades del compliment del que establix l'Orde de 30 de maig de 1996, de la Conselleria d'Economia i Hisenda, hauran d'adjuntar amb la sol·licitud de pagament certificat d'estar al corrent amb les seues obligacions tributàries i amb la Seguretat Social.
  
Novena. Justificació de les activitats
  
Als efectes de la present orde, se consideren despeses subvencionables els següents:
  
I. Despeses d'alimentació.
  
II. Transport, lloguer de vehicles, gasolina, dietes de desplaçament, etc.
  
III. Material fungible necessari per a la correcta realització del projecte.
  
IV. Servicis, sempre que no signifiquen una subcontractació parcial o total del projecte.
  
V. Despeses de personal.
  
VI. Altres despeses.
  
1. Tots els beneficiaris queden obligats a presentar la justificació de totes les despeses efectuades per a la realització dels projectes subvencionats fins a aconseguir, almenys, l'import total del cost acceptat.
  
2. Les dietes d'alimentació podran ser justificades presentant les factures o tiquets dels establiments on s'haguera efectuat el servici de restauració, identificant clarament el nombre de persones ateses, el preu unitari i data.
  
3. Combustibles, prestació de servicis, lloguer de cotxes, etc.
  
a) Es justificaran presentant factures amb un ?he rebut- corresponent dels establiments que hagen realitzat la prestació.
  
b) No es podran presentar factures que agrupen servicis prestats en terminis superiors al mes.
  
c) No són vàlids els lloguers de vehicles entre particulars.
  
d) Les despeses de locomoció es proposaran en funció dels dies efectius d'activitat.
  
4. Compensacions per utilització de vehicles propis.
  
a) Mitjançant full de ruta corresponent signat pel perceptor. Es fixa en 0'14 €/km la quantitat màxima a percebre.
  
b) En este cas no es podran presentar per al mateix vehicle despeses de gasolina o manteniment.
  
5. Per a la justificació de despeses de personal, es presentarà còpia compulsada del contracte i de les nòmines firmades per les persones que hagen treballat directament en els projectes subvencionats, com també els justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents a l'IRPF.
  
6. El material imprés que puga ser utilitzat en la realització del projecte d'activitats es justificarà presentant factures amb un ?he rebut- corresponent de les empreses que hagen realitzat els treballs d'impressió.
  
7. Podran ser justificats dins a un 5% en despeses de gestió, administració, de difícil justificació, devent-se, en tots els casos, justificar la seua relació amb el projecte subvencionat.
  
8. Tota la documentació justificativa es presentarà acompanyada de la seua relació detallada conforme al model descrit a l'annex IV de la present orde.
  
Deu. Reintegrament de quantitats
  
1. Segons establix l'article 47.9 del text refós de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els següents casos:
  
a) Incompliment de l'obligació de justificació
  
b) Obtindre la subvenció sense reunir les condicions requerides per a això
  
c) Incompliment de la finalitat per a la qual va ser concedida la subvenció
  
d) Incompliment de les condicions imposades als beneficiaris amb motiu de la concessió de la subvenció.